Борис Младенов-Young
Любов, която е възпламенена…

chitanka.info

Любов, която е възпламенена

от мимолетно блеснала искра

при сблъсъка на погледа с плътта,

е краткотрайна и несподелена.

На красотата крехка, въжделена

робува, сляпо подчинен тя,

но гасне с нея, щом от старостта

с бразди и с бръчки бъде похитена.

А чувството, което постепенно

в душата се заражда и расте,

и крепне бавно, старост не познава.

То като нея, трайно и нетленно,

ще я съпътства цели векове

и няма да го угаси забрава.

Сидни, Австралия — 2016 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.